b"\n_START_ARTICLE_\nGarfagnana\n_START_SECTION_\nGeografia\n_START_PARAGRAPH_\nLa Garfagnana \xc3\xa9s muntanyenca en una bona part. T\xc3\xa9 abundants precipitacions, i molts boscos, sovint amb castanyers (Castanea sativa). Les castanyes eren fins fa poc una important font d'aliment; la farina di Neccio della Garfagnana, una farina de castanyer, t\xc3\xa9 denominaci\xc3\xb3 d'origen protegida (DOP).  El farro de la regi\xc3\xb3 (Farro della Garfagnana) t\xc3\xa9 indicaci\xc3\xb3 geografica protegida (IGP);  l'\xc3\xa0rea tamb\xc3\xa9 \xc3\xa9s coneguda per les seves llenties i pels seus ceps. \xc3\x89s l'\xc3\xa0rea d'origen de la ra\xc3\xa7a caprina de Garfagnina i de la ra\xc3\xa7a ovina de la Garfagnina Bianca. _NEWLINE_La capital de la regi\xc3\xb3 \xc3\xa9s Castelnuovo di Garfagnana._NEWLINE_La Garfagnana i la Lunigiana van ser colpejades per un potent terratr\xc3\xa8mol el 7 de setembre de 1920. Els danys m\xc3\xa9s importants i el major nombre de morts es van produir a Villa Collemandina;  la major intensitat es va registrar all\xc3\xa0 mateix i a Fivizzano.\n_START_SECTION_\nHist\xc3\xb2ria\n_START_PARAGRAPH_\nEls habitants de la Garfagnana eren apuans i friniats. L'\xc3\xa0rea va ser conquerida per l'Antiga Roma l'any 180 aC. Despr\xc3\xa9s de la caiguda de l'imperi carolingi el 888, va estar sota el control de diversos senyors feudals, i m\xc3\xa9s tard es va veure atrapada en la rivalitat entre els g\xc3\xbcelfs i els gibelins.  El 1248, l'Emperador del Sacre Imperi Romanogerm\xc3\xa0nic la va cedir a la Rep\xc3\xbablica de Lucca. Al segle XV, gran part del territori va quedar sota el control de la fam\xc3\xadlia d'Este de Ferrara, i el 1847 la part restant va ser absorbida pel Ducat de M\xc3\xb2dena. Amb la unificaci\xc3\xb3 d'It\xc3\xa0lia, la Garfagnana va passar a formar part de la prov\xc3\xadncia de Massa i Carrara, i el 1923 va passar a la de Lucca."